Motoriste moet nóú lisensies hernuArgieffoto. Motoriste met bestuurslisensies wat reeds tussen 26 Maart en 31 Desember verlede jaar verval het, het net nog twee weke kans om dit te hernu. Die Automobiel-Assosiasie (AA) het Maandag ŉ waarskuwing aan motoriste uitgereik om voor dán hul motorlisensies te hernu omdat die regering aangedui het dat hy nie die datum weer gaan verleng nie. Fikile Mbalula, minister van vervoer, het in Desember verlede jaar in die Staatskoerant afgekondig dat alle leerlinglisensies, bestuurslisensies en professionele bestuurspermitte wat tussen 26 Maart en 31 Desember 2020 verval het, maande later steeds as geldig beskou sal word. Dit geld ook vir voertuiglisensieskyfies, tydelike bestuurspermitte en padwaardigheidsertifikate wat tussen 26 Maart en 31 Mei vanjaar verval het. Die grasietydperk is later tot 31 Augustus vanjaar verleng. Die AA sê ondanks die verlenging van die grasietydperk het baie mense versuim om hierdie dokumente te hernu. Volgens dié organisasie is dit hoofsaaklik te wyte aan die regering se gebroke lisensiehernuwingstelsel en probleme by bestuurslisensie-toetssentrums. “Motoriste moes met die hernuwing van hul lisensies talle uitdagings hanteer. Dit sluit in motoriste wat by toetssentrums in lang toue moet staan omdat daar ŉ tekort aan personeel of hulpbronne by die sentrums is. Ons het ook talle e-posse en oproepe van mense ontvang wat kla dat rekenaars, drukkers en oogtoetsmasjiene nie by die toetssentrums werk nie,” het die AA in ŉ verklaring gesê. Volgens die AA sal dié probleme daartoe lei dat talle motoriste ná die grasietydperk steeds met vervalle lisensies rondry. “Dit is tyd vir die regering om die probleme rakende die hernuwingstelsel reg te stel. Ons doen weer eens ŉ beroep op die regering om blywende oplossings vir dié probleme te vind.”